
UREDBA
O IZMJENAMA I DOPUNAMA UREDBE O VRSTAMA NAKNADA I KRITERIJIMA ZA OBRAČUN NAKNADA ZA ZAGAĐIVAČE ZRAKA











Oktobar, 2026. godine






Na osnovu člana 21. stav (1) Zakona o Fondu za zaštitu okoliša ("Službene novine Federacije BiH", broj 33/03), Vlada Federacije Bosne i Hercegovine, na XX sjednici održanoj XX. XX. XXXX. godine, donosi

 UREDBU
O IZMJENAMA I DOPUNAMA UREDBE O VRSTAMA NAKNADA I KRITERIJIMA ZA OBRAČUN NAKNADA ZA ZAGAĐIVAČE ZRAKA



Član 1.

U Uredbi o vrstama naknada i kriterijima za obračun naknada za zagađivače zraka ("Službene novine Federacije BiH", br. 66/11 i 107/14), član 4. mijenja se i glasi:
 "Član 4.
(Obveznici izvještavanja i plaćanja naknade)
(1) Obveznici izvještavanja (u daljnjem tekstu: obveznici) su sva pravna lica koja uzrokuju zagađivanje zraka, a koja podliježu obavezi monitoringa emisija u skladu sa Pravilnikom o monitoringu emisija zagađujućih materija u zraku ("Službene novine Federacije BiH", br. 9/14 i 97/17) i obavezi poštivanja graničnih vrijednosti emisija i/ili imaju propisane mjere zaštite zraka elaboratom zaštite zraka. 
(2) Obveznici plaćanja naknade su svi obveznici iz stava (1) ovog člana koji imaju u vlasništvu ili koriste pojedinačni izvor emisija sumpor-dioksida (SO2) i/ili azotnih oksida (NOx) i/ili čvrstih čestica iz pogona i postrojenja, za koje se na osnovu izvještaja utvrdi da imaju godišnje emisije u vrsti i količinama kako je definisano čl. 5. i 8. ove uredbe.
(3) Fond je dužan na svojoj internetskoj stranici osigurati dostupnost uputstva i obrazaca koji su obveznicima i akreditovanim laboratorijama neophodni za izvještavanje u pogledu količina emisije u tonama u kalendarskoj godini."

Član 2. 

 U članu 3. stav (3) alineja 3. riječi: "veću od 0,01" zamjenjuju se riječima: "veću od 0,05".
Član 3.

      U članu 13. stav (1) alineja 1. riječi: "članom 13. Zakona o zaštiti zraka ("Službene novine Federacije BiH", broj 33/03 i 4/10)" zamjenjuju se riječima: "članom 33. Zakona o zaštiti zraka ("Službene novine Federacije BiH", broj 72/24)".

Član 4.

Član 14. mijenja se i glasi:
"Član 14.
(Prelazni režim izvještavanja)
  Do momenta uspostave i operativnog funkcioniranja registra izvora zagađivanja zraka i Registra zagađivača i zagađivanja u Federaciji BiH, obveznici izvještavanja iz člana 4. stav (1) ove uredbe dužni su svoje podatke i izvještaje, u skladu sa Prilogom II i Prilogom III Pravilnika o monitoringu emisija zagađujućih materija u zraku ("Službene novine Federacije BiH", br. 9/14 i 97/17), dostavljati Fondu u pisanoj formi i/ili u elektronskom obliku uz obrasce koje objavljuje Fond u skladu sa članom 4. stav (3) ove uredbe, najkasnije do 30. juna tekuće godine za prethodnu kalendarsku godinu.
  Obveznici iz člana 4. stav (1) ove uredbe koji nisu imali obavezu izvještavanja do dana stupanja na snagu ove uredbe, postaju obveznici izvještavanja od 2027. godine."

Član 5.

  Ova uredba stupa na snagu osmog dana od dana objavljivanja u "Službenim novinama Federacije BiH".


Broj: _____________                                                                    Premijer
Datum: _______________                                                    _________________________                                                        
Sarajevo                                                                                                  






OBRAZLOŽENJE


I ZAKONSKI OSNOV

Pravni osnov sadržan je u odredbi člana 21. Zakona o Fondu za zaštitu okoliša ("Službene novine Federacije BiH", broj 33/03) kojim je propisano da Vlada Federacije, na prijedlog Federalnog ministarstva okoliša i turizma, donosi propis kojim se utvrđuju vrste i iznosi naknada, obveznici plaćanja naknada, kao i povlastice i olakšice za obveznike plaćanja naknada. 


II RAZLOZI ZA DONOŠENJE

Osnovni razlog za donošenje ove uredbe ogledaju se u potrebi za usklađivanjem s novim pravnim okvirom, preciznijim definiranjem obveznika, te uvođenjem prijelaznog režima izvještavanja do momenta uspostave i operativnog funkcioniranja registra izvora zagađivanja zraka i Registra zagađivača i zagađivanja u Federaciji BiH. 
Donošenjem Uredbe o izmjenama i dopunama Uredbe o vrstama naknada i kriterijima za obračun naknada za zagađivače zraka omogućilo bi se:
· sveobuhvatno izvještavanje za sve stacionarne izvore emisija u zrak, na način da obavezu izvještavanja preuzimaju svi pravni subjekti koji imaju zakonsku obavezu monitoringa zagađujućih materija;
· jedinstven  i pojednostavljen obračun, odnosno proračun godišnjih emisija;
· nesmetan pristup budućoj bazi podataka za sve nivoe vlasti, nadležne inspekcijske organe, kao i za same obveznike izvještavanja;
· jasnije razgraničenje između pravnih lica koji imaju isključivo obavezu monitoringa i izvještavanja i onih koja stvarno podliježu plaćanju nakanada.


III USKLAĐENOST SA ZAKONODAVSTVOM EVROPSKE UNIJE

Uredbom o izmjenama i dopunama uredbe o vrstama naknada i kriterijima za obračun naknada za zagađivače zraka ne vrši se usklađenost sa pravnim propisima Evropske unije.


IV OBRAZLOŽENJE PONUĐENIH RJEŠENJA

U pogledu definiranja obveznika izvještavanja i plaćanja naknade, izmjenama i dopunama osnovne uredbe preciziraju se njihove međusobne razlike i zakonske obaveze. Time se jasno razdvajaju pravna lica koja imaju samo obavezu monitoringa od onih koja zbog količine emisija moraju plaćati naknadu.
Na polju kriterija za obračun, vrši se tehnička izmjena kojom se donja granica povećava sa 0,01 na 0,05. Navedena izmjena predstavlja administrativnu olakšicu jer se kriteriji prilagođavaju realnim tehničkim parametrima na terenu. 
Prelaznim režimom izvještavanja, osigurava se nesmetana dostava podataka Fondu sve do momenta uspostave i operativnog funkcioniranja registra izvora zagađivanja zraka i Registra zagađivača i zagađivanja u Federaciji BiH.  Novim obveznicima je ostavljen rok za prilagođavanje do 2027. godine, a stupanje na snagu uredbe je planirano standardno, osmog dana od objave.

V FINANCIJSKA SREDSTVA

Za provođenje Uredbe o izmjenama i dopunama uredbe o vrstama naknada i kriterijima za obračun naknada za zagađivače zraka nije potrebno obezbjediti sredstva u Budžetu Federacije BiH.

VI MIŠLJENJA NADLEŽNIH ORGANA

[bookmark: _GoBack]Budući da je prema Ustavu Federacije Bosne i Hercegovine politika zaštite okoliša u zajedničkoj nadležnosti Federacije BiH i kantona, u postupak donošenja ovog propisa uključuju se nadležna kantonalna ministarstva zaštite okoliša, kojima se nacrt akta upućuje na mišljenje. Istovremeno, u cilju osiguranja transparetnosti, nacrt uredbe stavlja se na javni uvid u skladu sa članom 9 Uredbe o pravilima za učešće zainteresirane javnosti u postupku pripreme federalnih pravnih propisa i drugih akata („Službene novine Federacije BiH”, broj: 51/12)  putem web stranice Federalnog ministarstva okoliša i turizma. Sve primjedbe, prijedlozi i sugestije prikupljeni tokom konzultacija s nadležnim kantonima i zainteresiranom javnošću detaljno će se razmotriti te adekvatno ugraditi u tekst Prijedloga uredbe o izmjenama i dopunama uredbe, nakon čega će se propis dostaviti na konačno mišljenje nadležnim organima (Federalno ministarstvo finansija, Federalno ministartvo pravde i Ured za zakonodavstvo i usklađenost sa propisima Evropske unije).
